Az 1151/2012/EU rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyása nyomán módosított egységes dokumentum közzététele

(2021/C 269/10)

Az Európai Bizottság 664/2014/EU felhatalmazáson alapuló bizottsági rendelet (1) 6. cikke (2) bekezdésének harmadik albekezdésével összhangban jóváhagyta ezt a kisebb jelentőségű módosítást.

A szóban forgó kisebb jelentőségű módosítás jóváhagyására irányuló kérelem a Bizottság eAmbrosia adatbázisában tekinthető meg.

EGYSÉGES DOKUMENTUM

„FARRO DI MONTELEONE DI SPOLETO”

EU-szám: PDO-IT-0603-AM01 – 2021.2.26.

OEM (X) OFJ ( )

1. Elnevezés

„Farro di Monteleone di Spoleto”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Zöldség-, gyümölcs- és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Farro di Monteleone di Spoleto” a Triticum dicoccum fajnak a termelési területre jellemző helyi ökotípusa, amelyet az éghajlathoz és a talajhoz való alkalmazkodásnak köszönhetően kialakult következő morfológiai és fiziológiai jellemzők különböztetnek meg a más földrajzi területeken termelt tönkölytől: tavaszi búzáról van szó; a növény magassága nem éri el a 120 cm-t; kalásza közepesen tömött; a kalászosodás végén szára elhajló; szára és levele vékony, halvány-közepes kékeszöld színű; kalásza kisméretű, lapos, teljes érettségnél piszkosfehér színű; a termés a virágpelyvával összenőtt és erősen szálkás, határozottan bókoló, a szem törésfelülete üveges; világosbarna-borostyánszínű, mely tulajdonság az összes termékben még őrlés után is fellelhető, és sajátos, megkülönböztető jelleget biztosít. A „Farro di Monteleone di Spoleto” a következő formákban kerül forgalomba: FARRO INTEGRALE (egész szemű tönkölybúza): hosszú, hajlott, világosbarna-borostyánszínű, pelyva nélküli szemek, amelyek ízleléskor tömörek és szárazak; FARRO SEMIPERLATO (tönkölybúza-gyöngy): az egészben maradt mag felületének enyhe kopása különbözteti meg az egész szemű tönkölybúzától, az egész szemű tönkölynél világosabb, íze lágyabb, ezért levesekhez és salátákhoz ajánlott; FARRO SPEZZATO (tönkölytöret): a pelyvától megtisztított egész tönkölyszemekből készül úgy, hogy minden egyes szemet több részre törnek, majd rostálógép segítségével méret szerint válogatják; világosbarna-borostyánszínű, megjelenését üvegszerű pikkelyek teszik jellegzetessé; SEMOLINO DI FARRO (tönkölybúza-dara): az egész tönkölybúzaszemek őrlésével készül, szemcsemérete a töreténél finomabb, de üveges jellege miatt nem porszerű, ízleléskor lágy ízzel oszlik el, színe nagyon világos barna.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A Farro di Monteleone di Spoleto OEM termesztési, válogatási, hántolási, csiszolási, darabolási és őrlési műveleteit a négy hagyományos típusra vonatkozóan – egész szemű tönköly, tönkölybúza-gyöngy, tönkölytöret és tönkölybúza-dara – a termelési területen kell végezni a minőség megőrzése és a termék jellegzetességeinek biztosítása érdekében.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Farro di Monteleone di Spoleto” minden terméktípus (egész szemű tönköly, tönkölybúza-gyöngy, tönkölytöret, tönkölybúza-dara) esetében 100 g–25 kg-os, a hatályos jogszabályoknak megfelelő anyagok és technológiák felhasználásával előállított kiszerelésben kerül forgalomba. A „Farro di Monteleone di Spoleto” OEM minden kiszerelését le kell zárni, a csomagolásnak újnak, tisztának, nem mérgezőnek kell lennie és meg kell felelnie a hatályos uniós és tagállami szabályozásnak. Ugyanez érvényes a termékkel érintkező papírra és nyomatokra.

3.6. A bejegyzett elnevezést viselő termék címkézésére vonatkozó egyedi szabályok

A csomagolások címkéjén jól láthatóan, illetve olvashatóan szerepelnie kell az elnevezés logójának, az uniós logónak és a hozzá tartozó utalásoknak, valamint a jogszabályi előírások szerinti információknak. A logó négyzet alakú, és azon az egyik mancsában két tönkölybúzakalászt tartó oroszlán oldalnézeti profilja, mellette pedig hat tönkölybúzakalász látható.

Ha a logót címkézésre használják, szigorúan be kell tartani az alakzatok arányát, az alábbi grafikus ábrázolásnak megfelelően.

A logó használható szürkeárnyalatos vagy fekete-fehér változatban is.

Azon termékek csomagolásán, amelyek elkészítéséhez – akár feldolgozás vagy átalakítás után – a „Farro di Monteleone di Spoleto” OEM terméket használják, forgalomba hozatalkor szerepelhet hivatkozás a fenti elnevezésre, az uniós logót azonban nem lehet feltüntetni. Az elnevezésre vonatkozó hivatkozásnak tartalmaznia kell a következő mondatot: „Prodotto realizzato con Farro di Monteleone di Spoleto” („Farro di Monteleone di Spoleto felhasználásával készült termék”). A fenti rendelkezések az alábbi feltételek esetén érvényesek: az oltalom alatt álló, igazoltan eredeti termék kizárólagos összetevője a Triticum dicoccum (Schübler) fajhoz tartozik; a fenti hivatkozás nem kelthet kételyt a fogyasztóban azzal kapcsolatban, hogy az OEM-oltalom kizárólag az összetevőre vonatkozik, és nem érinti a feldolgozott vagy átalakított terméket.

4. A földrajzi terület tömör meghatározása

A „Farro di Monteleone di Spoleto” OEM előállítási területe Perugia tartomány délkeleti részének hegyvidéki területén található, és magában foglalja Monteleone di Spoleto és Poggiodomo települések teljes közigazgatási területét, valamint Cascia, Sant’Anatolia di Narco, Vallo di Nera és Scheggino települések közigazgatási területének egy részét, amelyek legalább 700 méteres tengerszint feletti magasságban helyezkednek el.

5. Kapcsolat a földrajzi területtel

A termék termőterületére a 700 m tengerszint feletti magasság felett fekvő, meredek, meszes talaj jellemző, amely megakadályozza a víz pangását a csapadékos évszakokban, szerves anyagban közepesen gazdag, foszforban dús, és káliumban szegény. A fennsík jellegét a terület sajátos éghajlata alakította ki, amelyet a rendkívül hideg, gyakori fagyokkal járó, hosszú, májusig eltartó tél és kis számú, magas nappali hőmérséklettel járó nyári hét jellemez, vagyis olyan éghajlati viszonyok, amelyeknek a „Farro di Monteleone di Spoleto” ökotípus rendkívül jól ellenáll, és azokhoz az idők folyamán alkalmazkodott.

A „Farro di Monteleone di Spoleto” OEM termék egyedülálló jellemzője a világosbarna-borostyánszínű szem, amelynek törésfelülete üveges és tömör, lisztes maradványokkal. A termék jellegzetes képét lapos, rövid, elvékonyodó, nem túl hosszú és enyhén szétálló szálkájú kalásza teszi teljessé.

A „Farro di Monteleone di Spoleto” sajátos fizikai és érzékszervi jellemzői és elsősorban a jellegzetes borostyánszínű, üveges törésfelületű szem a talaj- és éghajlati jellemzők kombinációjának, és különösen a 700 m tengerszint feletti magasság felett elterülő, meredeksége miatt a csapadékos évszakokban a víz pangását megakadályozó meszes talajnak köszönhetőek. Az elvégzett kísérletek és tudományos tanulmányok bizonyították, hogy a Farro di Monteleone di Spoleto vetőmag használata a Valnerina más területein olyan terméket eredményez, amely az idők folyamán elveszíti egyedi jellemzőit. Ez is alátámasztja a termőterülethez kötődő és a határozott földrajzi elkülönülés okozta erős ökotípus kialakulási folyamatát, aminek eredménye a speciális helyi változat. Elegendő más, közeli területekre áttérni, és ugyanaz a szem üvegesből lisztessé válik. Ez a tavaszi búza tél végén, olyan hegyvidéki területeken vethető, ahol a meredek, meszes, foszforban gazdag és káliumban szegény talaj megakadályozza a víz pangását a csapadékos évszakokban. Az éghajlat jellegzetesen hegyvidéki, amelyet rendkívül hideg, gyakori fagyokkal járó hosszú, májusig eltartó tél és kis számú, magas nappali hőmérséklettel járó nyári hét jellemez. A Farro di Monteleone di Spoleto rendkívül jó ellenállóképességének köszönhetően az idők folyamán alkalmazkodott ezekhez az éghajlati viszonyokhoz. A termék és a termőterület közötti kapcsolatot még nyilvánvalóbbá teszik a történelmi leletek. Monteleone di Spoletóban, a „tomba della biga” sírban (az i. e. VI. századból származó etruszk sír) gabonaleleteket találtak, amelyek valószínűleg éppen a Monteleone di Spoletóban hagyományosan termesztett fajhoz, azaz a Triticum dicoccumhoz tartozó tönkölybúzaszemeket is tartalmaztak, így igazolva annak széles körű elterjedését és használatát az akkori gabonatermesztésben. A Monteleone di Spoleto környékén végzett irattári kutatásoknak köszönhetően olyan bizonyító iratanyagot találtak és őriztek meg, amely igazolja, hogy a tönkölybúza termesztése a XVI. század óta elterjedt volt, majd használatát a következő évszázadokon át a terület mezőgazdasági szokásai egészen napjainkig megőrizték. Ezért nyilvánvalónak látszik az is, hogy az idők folyamán alapvető volt az ember rátermettsége a földművelési technikákban, a vetési és betakarítási időszakok kiválasztásában, amely rátermettség apáról fiúra szállt és lehetővé tette, hogy ennek a kiváló, magas energiatartalmú, frissítő, a többi gabonánál egyértelműen nem rosszabb gabonának a termesztése folyamatosan fejlődjön és növekedjen. Végül a hagyományos levesek széles skálája, illetve az ünnepek és hagyományok is hozzájárultak a termék széles körben való elismertségéhez.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege megtekinthető az alábbi honlapon: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di Produzione all’esame dell’UE” („Az uniós vizsgálatnak alávetett termékleírások”) pontra kattintva.

(1) HL L 179., 2014.6.19., 17. o.